በቀድሞ የመንግሥት ግዥና ንብረት ማስወገድ ዋና ዳይሬክተር ላይ ተመሥርቶ የነበረው የሙስና ክስ ተቋረጠ
የወንጀል ሕግ አንቀጽ 32(1ሀ) እና የሙስና ወንጀሎች አዋጅ ቁጥር 881/2007 አንቀጽ 13(1 ሐ እና 2) ላይ የተደነገገውን በመተላለፍ ከባድ የሙስና ወንጀል ክስ ተመሥርቶባቸው የነበሩት የቀድሞ የመንግሥት ግዥና ንብረት ማስወገድ አገልግሎት ዋና ዳይሬክተርና ሌሎች ተከሳሾች ክስ ተቋረጠ፡፡ክሳቸው እንዲቋረጥ የተደረገው በከሳሽ የፌዴራል ጠቅላይ ዓቃቤ ሕግ ምክትል ጠቅላይ ዓቃቤ ሕግ ጌዴዮን ጢሞቲዎስ (ዶ/ር) ፊርማ ለፌዴራል ከፍተኛ ፍርድ ቤት በተጻፈ ደብዳቤ ነው፡፡ ምክትል ጠቅላይ ዓቃቤ ሕጉ በክርክር ላይ የነበረውን የሙስና ክስ እንዲቋረጥ ፍርድ ቤቱን የጠየቁት፣ የፌዴራል ጠቅላይ ዓቃቤ ሕግ ማቋቋሚያ አዋጅ ቁጥር 943/2008 አንቀጽ 6(3) ድንጋጌ በተሰጠ ሥልጣን መሠረት መሆኑን ደብዳቤው ይገልጻል፡፡ከ2010 ዓ.ም. ጀምሮ በተጠረጠሩበት የሙስና ወንጀል በእስር ላይ የነበሩት ዋና ዳይሬክተሩ አቶ ይገዙ ዳባ፣ የግዥ ዳይሬክተር የነበሩት አቶ ሰለሞን በትረ ሥላሴና አቶ ጆንሴ ገደፋ ክሳቸው ተቋርጦ ከእስር መፈታታቸው ታውቋል፡፡ ተከሳሾቹ ለገበያ ማረጋጊያ በጥቅምት ወር 2010 ዓ.ም. 400,000 ሜትሪክ ቶን ስንዴ ግዥ ጋር በተያያዘ መመርያ ባለማክበርና የተሰጣቸውን ኃላፊነት በአግባቡ ባለመወጣት በሕዝብና በመንግሥት ላይ 525,422,741 ብር ጉዳት እንዲደርስ አድርገዋል በሚል የመንግሥትን ሥራን በማያመች አኳኋን መምራት ከባድ የሙስና ወንጀል ክስ ተመሥርቶባቸው እንደነበር መዘገባችን ይታወሳል፡፡